กระทรวงพาณิชย์ เตรียมหารือหน่วยงานที่เกี่ยวข้องแก้ปัญหาราคาหมูปรับสูงขึ้น
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากการติดตามสถานการณ์การจำหน่ายหมูเนื้อแดงในขณะนี้ พบว่าราคาปรับตัวสูงขึ้นจากช่วงสัปดาห์ก่อนหน้านี้ โดยราคาจำหน่ายหมูเนื้อแดงไม่ตัดแต่งในตลาดสดทั่วไป อยู่ที่ 160-180 บาท/กก. และกรณีที่เป็นเขียงหรือตลาดสดที่รับต่อมาเป็นทอดที่สอง จะมีราคาปรับสูงขึ้นอีก 10 -20 บาท/กก. ขณะที่ห้างค้าปลีกค้าส่ง ราคาจำหน่ายปลีกอยู่ที่ 139-145 บาท/กก.  จากการประชุมหารือร่วมกับสมาคมผู้เลี้ยงสุกรแห่งชาติ พบว่าขณะนี้ปริมาณหมูที่เข้าสู่ตลาดลดลง ทำให้มีพ่อค้าเสนอแข่งราคารับซื้อสูงขึ้น เบื้องต้นกรมการค้าภายในได้ขอความร่วมมือให้ผู้เลี้ยงสุกรจำหน่ายให้กับผู้ค้ารายเดิมเป็นลำดับแรก ส่วนปริมาณสุกรที่เข้าสู่ตลาดลดลง กรมปศุสัตว์จะได้ประชุมร่วมกับผู้ที่เกี่ยวข้องเพื่อพิจารณาสถานการณ์ โดยกรมการค้าภายในจะร่วมพิจารณาและกำหนดมาตรการ-แนวทางดูแลปริมาณ และราคาที่เหมาะสมต่อไป อย่างไรก็ตาม ขณะนี้มีโครงการพาณิชย์...ลดราคา! ช่วยประชาชน  (หมูเนื้อแดง) จำหน่ายในราคา 130 บาท/กก. จำนวน 667 จุด ทั่วประเทศ ซึ่งจะดำเนินการไปจนถึง 31 ธันวาคม 2564 เพื่อช่วยลดค่าครองชีพประชาชน หากพบเห็นการจำหน่ายสินค้าที่ไม่ปิดป้ายแสดงราคา หรือจำหน่ายสินค้าแพงเกินสมควร สามารถแจ้งที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ